Nuwe lewe wink vir brakkie ná operasieHarold se kakebeen is tydens mishandeling gebreek en het so verbrokkel dat hy skaars kon eet. (Foto: Verskaf) ’n Nuwe lewe wink vir Harold, die klein hond, nadat hy ’n suksesvolle baanbrekeroperasie ondergaan het om sy verbrokkelde kakebeen op te bou. Die operasie is op 29 Oktober by die Universiteit van Pretoria se Onderstepoort Veeartseny Akademiese Hospitaal (OVAH) uitgevoer. Die driejarige brakkie is onlangs gered uit die kloue van sy aanvanklike eienaars, wat hom glo jare lank mishandel en verwaarloos het – soveel so dat sy kakebeen gebreek en so agteruitgegaan het dat hy nie eens kon eet nie. Dit is nie duidelik presies wanneer hy deur sy nuwe eienaars aangeneem is nie – maar danksy dié mense wat hulle oor Harold ontferm het, is genoeg geld eindelik ingesamel om ŉ operasie aan sy kakebeen uit te voer. Luidens ŉ vroeër inskrywing op die Facebook-blad, Help Harold, sou die operasie minstens R35 000 kos. Die versekeringsmaatskappy Dotsure het ŉ wesenlike bydrae gelewer om dié peperduur operasie moontlik te maak. Vanweë die swak gehalte van sy kakebeen het Harold ’n uitgebreide beenoorplanting benodig, asook ’n spesiale plaat om sy oorblywende mandibulare beenfragmente te akkommodeer. Harold se kakebeen is tydens mishandeling gebreek en het so verbrokkel dat hy skaars kon eet. (Foto: Facebook / Help Harold) Luidens ’n verklaring deur Dotsure was daar glad nie ’n kommersiële plaat wat op Harold se kakebeen kon pas nie. Nadat ’n CT-skandering op Harold se kop gedoen is, is dié beelde aan die voormalige UP-spesialisprostodontis prof. Cules van Heerden gestuur, wat saam met sy span van die Sentrale Universiteit van Tegnologie in Bloemfontein, ’n pasgemaakte titaniumplaat vir Harold ontwikkel en driedimensioneel gedruk het. Saspine, ’n Pretoriase maatskappy wat in die menslike ortopediese omgewing werk, het ingespring om die nodige skroewe te vervaardig om die plaat te heg. Dr. Paul van Dam, direkteur van OVAH, sê prof. Gerhard Steenkamp, ​​’n veeartsspesialis in tandheelkunde en kaakchirurgie by die fakulteit Veeartsenykunde, en dr. Ross Elliott, ŉ spesialischirurg wat op klein diere operasies uitvoer, het baie tyd daaraan bestee om ŉ spesiale, pasgemaakte plaat te maak wat sal help om Harold se verbrokkellende kaak te herstel. Verskeie ander veeartse het ook intussen hul tyd en kundigheid opgeoffer om die hond te help. Harold se nuwe mensouers, wat verkies om anoniem te bly, sê hulle is “uiters dankbaar” dat Harold uiteindelik broodnodige behandeling ná al sy lyding ontvang het. “Hierdie hond het ’n baie moeilike lewe gelei – gevul met trauma en verwaarlosing. Hy verdien ’n nuwe lewe vol hoop. Hy verdien om te weet dat hy geliefd is en verdien om toutrek saam met sy nuwe beste hondemaatjie te speel. Hy verdien ’n kans op die lewe,” het hulle in die verklaring gesê. David Roache, uitvoerende hoof van Dotsure, sê dit was “uiters lonend” om Harold te kon help en OVAH met só ’n innoverende operasie by te staan.